การโจมตีอิหร่านโดยอิสราเอล–สหรัฐ พ.ศ. 2569

เมื่อวันที่ 28 กุมภาพันธ์ ค.ศ. 2026 อิสราเอลและสหรัฐอเมริกาได้เปิดปฏิบัติการโจมตีร่วมต่อเป้าหมายหลายแห่งในอิหร่าน ปฏิบัติการดังกล่าวมีชื่อรหัสว่า โรริงไลออน (Roaring Lion; ) หรือ "ราชสีห์คำราม" ในส่วนของอิสราเอล และ ปฏิบัติการอีพิกฟิวรี (Operation Epic Fury) ตามที่กระทรวงกลาโหมสหรัฐอเมริกาเรียกขาน โดยมุ่งเป้าไปยังเจ้าหน้าที่ระดับสูง ผู้บัญชาการทหาร และสถานที่สำคัญต่าง ๆ การโจมตีครั้งนี้รวมถึงการลอบสังหารแอลี ฆอเมเนอี อดีตผู้นำสูงสุดของอิหร่าน

ก่อนหน้านี้ อิสราเอลและอิหร่านได้แลกเปลี่ยนการโจมตีกันสองครั้งในปี ค.ศ. 2024 และในปี ค.ศ. 2025 ทั้งสองฝ่ายได้ทำสงครามเป็นเวลา 12 วัน ซึ่งรวมถึงการโจมตีทางอากาศของสหรัฐอเมริกาที่มุ่งทำลายสถานที่ตั้งโครงการนิวเคลียร์ของอิหร่าน ในช่วงหลายสัปดาห์ก่อนการโจมตีในปี ค.ศ. 2026 อิหร่านและสหรัฐอเมริกาอยู่ระหว่างการเจรจาทางอ้อมเกี่ยวกับประเด็นนิวเคลียร์ โดยมีโอมานทำหน้าที่เป็นคนกลาง และมีกำหนดจัดการเจรจารอบที่สองที่นครเจนีวา ก่อนเกิดการโจมตีดังกล่าว สหรัฐอเมริกาได้เพิ่มกำลังทหารในตะวันออกกลางครั้งใหญ่ที่สุดนับตั้งแต่การรุกรานอิรักในปี ค.ศ. 2003 ทั้งนี้ เดอะวอชิงตันโพสต์รายงานว่า การตัดสินใจของประธานาธิบดีดอนัลด์ ทรัมป์ ในการโจมตีอิหร่านเกิดขึ้นภายหลังมกุฎราชกุมารมุฮัมมัด บิน ซัลมาน แห่งซาอุดีอาระเบีย และรัฐบาลอิสราเอล ได้พยายามผลักดันให้เขาดำเนินการดังกล่าวหลายครั้ง

การโจมตีเริ่มต้นด้วยการโจมตีทางอากาศในเตหะราน เอสแฟฮอน โกม แคแรจ และเคร์มอนชอฮ์ เจ้าหน้าที่รัฐบาลอิหร่านหลายรายเสียชีวิต รวมถึงอาลี ชัมคอนี เลขาธิการสภาความมั่นคงแห่งชาติสูงสุด และแอลี ฆอเมเนอี ผู้นำสูงสุดของอิหร่าน มีรายงานว่าพลเรือนชาวอิหร่านบางส่วนแสดงความยินดีต่อการเสียชีวิตของฆอเมเนอี ขณะที่ที่ตั้งของเขาถูกทำลาย ภายหลังเกิดเหตุระเบิด อิสราเอล คัตซ์ รัฐมนตรีว่าการกระทรวงกลาโหมอิสราเอล ยืนยันว่ากองกำลังป้องกันอิสราเอลเป็นผู้ดำเนินการโจมตี ขณะที่ดอนัลด์ ทรัมป์ ประธานาธิบดีสหรัฐอเมริกา ประกาศผ่านวิดีโอที่เผยแพร่บนแพลตฟอร์มทรูธโซเชียล ว่าสหรัฐอเมริกาได้เปิดฉากโจมตีอิหร่านร่วมกับอิสราเอล เพื่อตอบโต้ อิหร่านได้ปล่อยอากาศยานไร้คนขับและขีปนาวุธพิสัยไกลจำนวนหลายสิบลูกในพื้นที่อ่าวเปอร์เซีย นอกจากมุ่งเป้าไปยังอิสราเอลแล้ว ยังโจมตีฐานทัพของสหรัฐในจอร์แดน คูเวต บาห์เรน กาตาร์ อิรัก ซาอุดีอาระเบีย และสหรัฐอาหรับเอมิเรตส์ นอกจากนี้ ยังมีรายงานว่าอิหร่านได้โจมตีสิ่งอำนวยความสะดวกด้านการบินพลเรือน รวมถึงท่าอากาศยานนานาชาติในคูเวตและสหรัฐอาหรับเอมิเรตส์ จากการตอบโต้ดังกล่าว มีพลเรือนเสียชีวิต 1 คนในอิสราเอล และมีผู้เสียชีวิต 4 คนในซีเรีย ขณะเดียวกัน กลุ่มฮูตีในเยเมนประกาศว่าจะกลับมาดำเนินการโจมตีในทะเลแดงอีกครั้ง

ดอนัลด์ ทรัมป์ ระบุว่า วัตถุประสงค์ของปฏิบัติการดังกล่าวคือการทำลายขีดความสามารถด้านขีปนาวุธและการทหารของอิหร่าน ป้องกันไม่ให้อิหร่านครอบครองอาวุธนิวเคลียร์ และในท้ายที่สุดเพื่อโค่นล้มระบอบการปกครอง สหประชาชาติและหลายประเทศที่มิได้มีส่วนเกี่ยวข้องประณามการโจมตีระลอกแรก โดยเห็นว่าเป็นการบั่นทอนเสถียรภาพของตะวันออกกลาง ขณะที่บางประเทศประณามการโจมตีตอบโต้ของอิหร่านต่อประเทศอื่นในภูมิภาค นักวิจารณ์บางส่วนยังระบุว่าปฏิบัติการดังกล่าวขัดต่อกฎหมายภายในประเทศและกฎหมายระหว่างประเทศ

 หมายเหตุ 

 อ้างอิง 

หมวดหมู่:ความขัดแย้งในปี พ.ศ. 2569
หมวดหมู่:ความสัมพันธ์ทางการทหารอิสราเอล–อิหร่าน
หมวดหมู่:แอลี ฆอเมเนอี
หมวดหมู่:เบนจามิน เนทันยาฮู